റഷ്യയിലെ സര്വകലാശാലയില് വെടിവയ്പ്പ് എട്ട് പേര് മരിച്ചു, ആറുപേര്ക്ക് പരിക്ക്, പ്രതി വിദ്യാര്ത്ഥിയെന്ന് സംശയം മോസ്കോ: റഷ്യയിലെ പേം സര്വകലാശാലയില് വിദ്യാര്ത്ഥിയെന്ന് സംശയിക്കുന്നയാള് നടത്തിയ വെടിവയ്പ്പില് എട്ടുപേര് മരിച്ചു. ആറുപേര്ക്ക് ഗുരുതര പരിക്കേറ്റു. വെടിവയ്പ് കണ്ട് ഭയചകിതായ വിദ്യാര്ത്ഥികള് കെട്ടിടത്തിന്റെ ജനലിലൂടെ ചാടി രക്ഷപ്പെടാന് ശ്രമിച്ചു. ഇങ്ങനെയും നിരവധിപേര്ക്ക് പരിക്കേറ്റിട്ടുണ്ട്. ചിലര്ക്ക് ഇത്തരത്തില് വലിയ പരിക്കാണേറ്റത്. ഉടന് സ്ഥലത്തെത്തിയ പൊലീസ് അക്രമിയെ കീഴടക്കാന് ശ്രമിച്ചു. ഇതിനിടെ അക്രമിക്കും പരിക്കേറ്റിട്ടുണ്ട്. ഇയാളെ പൊലീസ് പിടികൂടിയെന്നാണ് സൂചന. ആദ്യ സൂചനകളനുസരിച്ച് നാല് വിദ്യാര്ത്ഥികള്ക്കായിരുന്നു പരിക്കേറ്റത്. റഷ്യന് തലസ്ഥാനത്ത് നിന്നും 1100 കിലോമീറ്റര് കിഴക്കാണ് പേം പട്ടണം. ജനസംഖ്യ പത്ത് ലക്ഷമാണ്. ഇതില് 12,000 ആണ് സര്വകലാശാലയിലെ വിദ്യാര്ത്ഥികളുടെ എണ്ണം. സര്വകലാശാലയിലെ ഇന്ത്യന് വിദ്യാര്ത്ഥികള് സുരക്ഷിതരാണെന്നും സ്ഥലത്തെ ഭരണാധികാരികളുമായി ബന്ധപ്പെട്ട് വരികയാണെന്നും റഷ്യയിലെ ഇന്ത്യന് എംബസി അറിയിച്ചു. ആക്രമണത്തിന്റെ ഉദ്ദേശ്യം എന്താണെന്ന് ഇതുവരെ വ്യക്തമായിട്ടില്ല.